**ELŐSZÓ**

A kamara Szakértői Bizottsága 2024. őszén közreadta a *„Könyvvizsgálati megbízások dokumentálásáról”* című iránymutatást (a továbbiakban: Iránymutatás), amely a könyvvizsgálati dokumentáció tartalmi követelményei kapcsán nyújt útmutatót a könyvvizsgálók részére, konkrét gyakorlati példákra is kitérve. A Szakértői Bizottság úgy ítélte meg, hogy a kisebb könyvvizsgáló cégek és egyéni könyvvizsgálók részéről jelentős igény mutatkozik egy dokumentációs kérdőívre, amellyel az egyes könyvvizsgálati megbízások archiválásra kerülő dokumentációjába foglalandó alapvető könyvvizsgálati dokumentumok megléte leellenőrizhető. Ezen igényre való válaszul a Szakértői Bizottság állította össze és adja közre az - **Iránymutatás kiegészítéseként – ezt a dokumentációs ellenőrzési lista jellegű újabb szakmai anyagot** (a továbbiakban: Segédanyag).

**A jelen Segédanyag egy olyan alapot mutat be a könyvvizsgálati megbízási dokumentáció tartalmához, amely a megbízás sajátosságait figyelembe vevő és a könyvvizsgálati és minőségirányítási standardok előírásaiból következő további kiegészítésekkel együtt elősegíti a megfelelő eredmény elérését egy esetleges kamarai minőségellenőrzés során. Habár ez a Segédanyag a kamarai általános minőségellenőrzési kérdőív alapján készült, és így a Segédanyag a felépítésében jelentős mértékben megegyezik a kamarai általános minőségellenőrzési kérdőívvel, a Segédanyag nem nyújt 100%-os garanciát arra, hogy az abban foglaltak alapján a könyvvizsgáló által elkészített megbízási dokumentáció bármely konkrét megbízás bármely konkrét körülményei között biztosan elegendő és megfelelő lesz. A megbízás egyedi sajátosságait és az abból adódó további szükséges dokumentálási igényeket és követelményeket minden esetben a megbízásért felelős könyvvizsgálónak kell megítélnie és azokért neki kell a felelősséget vállalnia.**

Ugyanakkor – ahogyan az Iránymutatásban is rávilágítottunk – a könyvvizsgálati megbízási dokumentáció megfelelőségének és teljeskörűségének biztosításához **nem lehetséges egyetlen olyan, egységes alkalmazásra alkalmas ellenőrző listát összeállítani, amely bármely megbízásra nézve teljes mértékben biztosítani tudná a dokumentáció elegendőségét és megfelelőségét**. Ugyanis a könyvvizsgálati dokumentáció formája, tartalma és terjedelme számos olyan tényezőtől függ, mint a gazdálkodó egység mérete és összetettsége, a végrehajtandó könyvvizsgálati eljárások jellege, a lényeges hibás állítás azonosított kockázatai, valamint a megszerzett könyvvizsgálati bizonyíték jelentősége (ISA 230.A2). Tekintettel arra, hogy nincsen két egyforma gazdálkodó egység azonos kockázatokkal, ezért nem lehet egységes elvárást kialakítani a könyvvizsgálók felé és így a kötelező könyvvizsgálati dokumentáció minden körülmények között elegendő és megfelelő tartalmát sem lehet minden megbízásra érvényesen egységesen (központilag) meghatározni. Ez különösen igaz az általános minőségellenőrzési kérdőív 3/I. pontjában található, a kiválasztott területre vonatkozó kérdésekre, hiszen azok az adott könyvvizsgálati terület jellegzetessége, összetettsége és kockázata függvényében eltérő dokumentációs igénnyel rendelkezhetnek.

**A** **kamarai tag könyvvizsgálóknak a jelen Segédanyagot a saját szakmai megítélésüket alkalmazva, valamint az általuk végzett egyes egyedi megbízások jellegét és körülményeit figyelembe véve, ahhoz igazítva szükséges felhasználniuk!**

Előzőekből adódóan **a szakértői bizottság nem vállal a felelősséget a Segédanyagban szereplő információk teljeskörűségéért, valamint a Segédanyagnak egy konkrét könyvvizsgálati megbízás körülményeit figyelembe vevő testre szabása nélkül történő felhasználásával és annak esetleges lehetséges következményeivel összefüggésben**.

**HASZNÁLATI ÚTMUTATÓ**

Az excel alapú Segédanyag munkalapjai könnyedén kinyomtathatóak és papíros formában is kitölthetőek igény szerint.

Az **„Ellenőrzési lista” megnevezésű munkalap**on található az ellenőrzési lista jellegű kérdőív, amelynek a „G”, a „H” és az „I” oszlopban a könyvvizsgáló tudja dokumentálni, hogy az adott dokumentációs követelmény teljesül-e (vagy esetleg az adott esetben az nem releváns), az utolsó oszlopban pedig részletesebb vagy emlékeztető magyarázatot, megjegyzést írhat magának a könyvvizsgáló.

Az ellenőrzési lista kitöltéséhez segítséget nyújt az „**Útmutató” megnevezésű munkalap**, amelynek az „E” oszlopa tartalmazza a dokumentációs követelményt meghatározó szabályozás hivatkozását, az „F” oszlop pedig a kamarai általános minőségellenőrzési kérdőívben szereplő kérdések sorszámának hivatkozásait foglalja magában. Ezen túlmenően a munkalap „G” oszlopa részletesebb eligazítást tartalmaz a dokumentációs követelmények megértése céljából. Felhívjuk a könyvvizsgálók figyelmét, hogy a munkalap alján számos, a Szakértői Bizottság által készített és közreadott segédanyag és munkapapír hivatkozása elérhető, amely segítséget nyújthat a megfelelő könyvvizsgálati dokumentáció összeállításához.